ROZHODNUTIE KOMISIE
z 25. apríla 2006,
ktorým sa ukončuje antidumpingové konanie týkajúce sa dovozu etylalkoholu s pôvodom v Guatemale a Pakistane
(2006/301/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 384/96 z 22. decembra 1995 o ochrane pred dumpingovými dovozmi z krajín, ktoré nie sú členmi Európskeho spoločenstva (1) (ďalej len „základné nariadenie“), a najmä na jeho článok 9,
po porade s poradným výborom,
keďže:
A. POSTUP
(1)
Komisia 26. mája 2005 oznámením uverejneným v Úradnom vestníku Európskej únie (2) informovala o začatí antidumpingového konania, pokiaľ ide o dovoz etylalkoholu do Spoločenstva, tiež denaturovaného, s objemovým alkoholometrickým titrom 80 % vol alebo vyšším, s pôvodom v Guatemale a Pakistane, zvyčajne zaradeného pod kódy KN 2207 10 00 a ex 2207 20 00.
(2)
Antidumpingové konanie sa začalo podľa článku 5 základného nariadenia na základe podnetu podaného 11. apríla 2005 Združením výrobcov priemyselného etanolu Európskej únie (ďalej len „navrhovateľ“) v mene výrobcov predstavujúcich podstatnú časť, v tomto prípade 30 %, celkovej výroby etylalkoholu v Spoločenstve.
(3)
Podnet obsahoval evidentný dôkaz o existencii dumpingu uvedeného výrobku a z toho vyplývajúcej značnej ujme, a tieto fakty boli považované za dostatočné na začatie konania.
(4)
O začatí konania Komisia oficiálne informovala vyvážajúcich výrobcov v Guatemale a Pakistane, dovozcov/obchodníkov, dodávateľov a používateľov, o ktorých je známe, že sa ich záležitosť týka, zástupcov príslušných vyvážajúcich krajín a výrobcov Spoločenstva, ktorí sú navrhovateľmi. Zainteresované strany dostali príležitosť písomne oznámiť svoje stanoviská a požiadať o vypočutie v lehote stanovenej v oznámení o začatí konania a všetkým príslušným stranám boli zaslané dotazníky.
B. STIAHNUTIE PODNETU A UKONČENIE KONANIA
(5)
Navrhovateľ listom z 31. januára 2006 určeným Komisii oficiálne stiahol svoj podnet. Podľa navrhovateľa toto stiahnutie podnietila nedávna podstatná zmena vo všeobecnom systéme preferencií, pokiaľ ide o etylalkohol s pôvodom v Pakistane. Navrhovateľ tvrdí, že hoci sa týmto neodstránili dumpingové praktiky, vo veľkej miere to pomohlo obmedziť veľké a poškodzujúce objemy dovozu z Pakistanu do Spoločenstva. Keďže údaje o ujme v podnete boli založené na kombinovanom efekte dovozu z Guatemaly a Pakistanu, navrhovateľ sa domnieva, že vhodným postupom je v súčasnosti stiahnutie podnetu so zreteľom na obidve krajiny.
(6)
V súlade s článkom 9 ods. 1 základného nariadenia konanie možno ukončiť, ak bol podnet stiahnutý, nie však, ak by takéto ukončenie nebolo v záujme Spoločenstva.
(7)
Komisia usúdila, že by sa súčasné konanie malo ukončiť, keďže prešetrovaním sa neobjasnili žiadne okolnosti, ktoré by poukázali na to, že takéto ukončenie by nebolo v záujme Spoločenstva. Zainteresované strany boli zodpovedajúcim spôsobom informované a dostali príležitosť vyjadriť sa. Nepredložili však žiadne pripomienky, ktoré by mohli zmeniť toto rozhodnutie.
(8)
Komisia preto dospela k záveru, že antidumpingové konanie týkajúce sa dovozu etylalkoholu s pôvodom v Guatemale a Pakistane do Spoločenstva by sa malo ukončiť bez uloženia antidumpingových opatrení,
PRIJALA TOTO ROZHODNUTIE:
Jediný článok
Týmto sa ukončuje antidumpingové konanie týkajúce sa dovozu etylalkoholu, tiež denaturovaného, s objemovým alkoholometrickým titrom 80 % vol alebo vyšším, s pôvodom v Guatemale a Pakistane, zvyčajne zaradeného pod kódy KN 2207 10 00 a ex 2207 20 00.
V Bruseli 25. apríla 2006